ഇന്ത്യൻ നായകൻ വിരാട് കോലിയും ദക്ഷിണാഫ്രിക്കൻ ഇതിഹാസം എബി ഡിവില്ലിയേഴ്സും തമ്മിലുള്ള സൌഹൃദം ആരാധകർക്കറിയാവുന്നതാണ് . ക്രീസിൽ ഒരുമിച്ച് ബാറ്റ് ചെയ്യാൻ ഇരുവർക്കും ഒരുപോലെ ഇഷ്ടവുമാണ് . എന്നാൽ കോലിയാണോ എബിഡിയുടെ പ്രിയപ്പെട്ട ഇന്ത്യൻ ക്രിക്കറ്റർ എന്നു ചോദിച്ചാൽ എന്തായിരിക്കും മറുപടി . വിക്രം സതായെയുടെ വാട്ട് ദ് ഡക്ക് ടോക് ഷോയിലാണ് ഡിവില്ലിയേഴ്സ് തന്റെ പ്രിയപ്പെട്ട ഇന്ത്യൻ താരത്തെക്കുറിച്ച് മനസുതുറന്നത് . മുൻ ദക്ഷിണാഫ്രിക്കൻ താരം ജോണ്ടി റോഡ്സും പരിപാടിയിൽ ഡിവില്ലിയേഴ്സിനൊപ്പമുണ്ടായിരുന്നു . പ്രിയപ്പെട്ട ഇന്ത്യൻ താരമാരാണെന്ന് സതായെ ചോദിച്ചപ്പോൾ വീരേന്ദർ സെവാഗ് എന്നായിരുന്നു എബിഡിയുടെ മറുപടി . സെവാഗിന്റെ ആക്രമണോത്സുക ബാറ്റിംഗാണ് തനിക്കേറെ ഇഷ്ടമെന്നും ഡിവില്ലിയേഴ്സ് പറഞ്ഞു . ഇതേചോദ്യം ജോണ്ടി റോഡ്സിനോട് ചോദിച്ചപ്പോൾ സുരേഷ് റെയ്നയാണ് തന്റെ ഫേവറൈറ്റ് ഇന്ത്യൻ ബാറ്റ്സ്മാനെന്നായിരുന്നു അദ്ദേഹത്തിന്റെ മറുപടി .